Beleef: Toets vir kanker ‘kan ’n naald in hooimied vind’ | Netwerk24
Beleef: Toets vir kanker ‘kan ’n naald in hooimied vind’
Deur Rochélle Human 04 Februarie 2018 04:31
Binne ’n paar jaar kan dit moontlik wees om saam met roetine-bloedtoetse soos dié vir cholesterol ook jou bloed vir kanker te laat toets.
Navorsers by die Johns Hopkins-Universiteit in die VSA het ’n nuwe betroubare bloedtoets ontwikkel wat agt algemene tipes kanker kan opspoor voordat die kanker versprei. Anders as ’n gewone kankerbiopsie, wanneer ’n naald in ’n soliede gewas gesteek word om ’n kankerdiagnose te bevestig, is CancerSEEK ’n “vloeistof-biopsie” wat die soort kanker en ligging daarvan in die lyf kan uitwys.
Selfs lank voordat enige simptome ontstaan, stel kankerselle klein hoeveelhede abnormale proteïen en DNS met mutasies in die bloedstroom vry, wat die bloedtoets dan bespeur. “Die toets is besonder sensitief en kan een stukkie DNS-mutasie tussen 10 000 normale DNS-fragmente opspoor. Dit vind letterlik die naald in die hooimied,” skryf prof. Peter Gibbs van die Walter and Eliza Hall-instituut in Australië, wat ook by die studie betrokke was, vir The Conversation.
In die huidige studie, wat in Januarie in die joernaal Science gepubliseer is, het die bloedtoets 70% of meer van kankergevalle in die pankreas, eierstokke, lewer, maag en slukderm akkuraat opgespoor.
Ongeveer 1 000 pasiënte met fase 1- tot 3-kanker is getoets. Dit was suksesvoller met sommige kankers as ander: Dit het 98% van eierstokkankers opgespoor, maar net 33% van borskankers.
’n Groot voordeel was die lae vals-positiewe-koers. Dit is op 812 gesonde mense getoets as kontrole en het net sewe vals positiewe resultate – minder as 1% – getoon. Dit is belangrik om onnodige opvolgtoetse en -prosedures, wat nog te sê die emosionele spanning van ’n moontlike kankerdiagnose, te vermy.
Die toets kan kanker van die eierstokke, lewer, maag, pankreas, slukderm, long, bors, kolon en rektum opspoor. Vir vyf van hierdie kankers bestaan daar tans geen vroeë opsporingstoetse nie, en vir dié wat wel sulke toetse het, soos ’n kolonoskopie vir kolorektale kanker, is die proses dikwels indringend en ongewild.
Die toets is ontwikkel met die oog daarop dat dit nie buitensporig duur sou wees nie. Hulle beoog dat dit uiteindelik minder as $500 (sowat R5 900) sal kos.
Meer oor: Bloed | Cholesterol | Kanker